Morten Bødskov (S), 2013-11-08:
Tak for det, formand, og en stor tak til partierne, som jo i dag med en lille variation, men dog alligevel har været positive over for regeringens lovforslag.
Som det har været fremme, er formålet med lovforslaget jo at højne sikkerheden ved vores domstole.
Forslaget indeholder to elementer.
Der foreslås som sagt for det første, at der indføres en ordning, hvorefter lands- og byretssager kan afvikles i en særligt sikret retssal, når særlige sikkerhedsmæssige hensyn tilsiger det.
Jeg tror, at vi alle sammen kan fremkalde billeder på nethinden af de meget store politiopbud, der er ved eksempelvis Østre Landsret, som blev nævnt, og man har også set det andre steder.
Det er eksempelvis rockeres og bandemedlemmers adfærd over for forbipasserende, over for politiet og andre, som skal ind i retsbygningen, eventuelt for bare at følge sagen eller for at være vidner.
Det er helt uacceptabelt, og derfor handler det selvfølgelig også om det, altså om, at vi på den ene side sikrer, at vi har åbenhed om retsplejen i Danmark, fortsat skal værne om den og fortsat skal have den, men på den anden side selvfølgelig skal dæmme op over for de tendenser, som vi har set igennem flere år, og som regeringen altså er fast besluttet på at gøre noget ved.
Domstolene får så samtidig en hjemmel til at etablere en eller flere retsbygninger med særligt sikrede retssale til brug i sager på tværs af retskredsene.
Retsbygningen forudsættes i givet fald også at skulle anvendes af dommervagten ved Københavns Byret og Retten på Frederiksberg.
Med den del af lovforslaget – det har også været fremme her under debatten i dag –
følges der op på den aftale, som regeringen lavede med Enhedslisten, Liberal Alliance og Det Konservative Folkeparti tilbage i november 2012, om Kriminalforsorgens økonomi for årene 2013-2016.
Det var den første del.
For det andet foreslås det, at der skabes hjemmel til at foretage sikkerhedskontrol i forbindelse med adgang til dele af retsbygningen i form af visitation af påklædning og undersøgelse af medbragte effekter.
Forslaget udspringer faktisk af et ønske fra personaleforeningerne ved domstolene.
De har peget på, at domstolenes personale i stigende grad føler sig utrygge i deres daglige arbejde.
Der er også flere blandt personalet, der har oplevet situationer i retssalen, hvor de konkret har følt deres sikkerhed truet.
Så er det også rigtigt, at lovforslaget har givet anledning til kritik fra navnlig domstolenes side.
Der er under høringen bl.a. blevet peget på, at vi ved at placere retsbygningen ved Vestre Fængsel risikerer at sende et forkert signal om, at domstolene ikke længere er uafhængige, men er en del af politi og kriminalforsorg.
Jeg må sige, at den bekymring deler jeg ikke.
Regeringen er meget optaget af domstolenes uafhængighed.
Det er også vigtigt, at borgerne oplever, at domstolene er uafhængige og er en myndighed, de har respekt for, men jo selvfølgelig også er en myndighed, som de har tillid til.
Derfor vil det selvfølgelig heller ikke komme på tale at placere retsbygningen inden for fængslets mure, overhovedet ikke.
Så med den opbakning til regeringens lovforslag, som jeg har hørt her i dag, er jeg sikker på, at vi finder en løsning, som også er til gavn for domstolene.
Med de her ord, endnu en gang tak for opbakningen til regeringens lovforslag.